
R E F E R A T  DE   A P R O B A R E
privind repartizarea locuinței sociale nr. 14 din pavilionul de locuințe sociale situat în municipiul Brad, strada Șteampurile Vechi, județul Hunedoara



	În conformitate cu prevederile art. 22 alin. (1) din Normele metodologice pentru punerea în aplicare a prevederilor Legii locuinței nr. 114/1996, aprobate prin H.G. nr. 1275/2000, cu modificările și completările ulterioare, „în limita numărului și structurii locuințelor sociale disponibile, consiliile locale vor emite repartițiile în ordinea stabilită în lista de priorități rămasă definitivă”.
Totodată, potrivit prevederilor art. 21 alin. (2) din același act normativ, „comisiile constituite conform alin. (1) vor analiza până la data de 1 noiembrie a anului în curs cererile pentru locuințele sociale și vor prezenta spre aprobare consiliilor locale lista cuprinzând solicitanții îndreptățiți să primească în anul următor o locuință socială, în ordinea de prioritate stabilită. După aprobare, listele se vor afișa la sediile primăriilor”.
Astfel, prin Hotărârea Consiliului Local al Municipiului Brad nr. 208/2025 a fost aprobată lista solicitanților îndreptățiți să primească în anul 2026 o locuință socială, listă care a rămas definitivă.
Locuința socială nr. 14 din pavilionul de locuințe sociale situat în municipiul Brad, strada Șteampurile Vechi, județul Hunedoara, compusă din două camere, având o suprafață construită la sol de 25,5 mp. și o suprafață utilă de 19,075 mp., a fost deținută, în baza Contractului de închiriere nr. 2797/16.02.2011, de către doamna IACOB Gianina-Anca care a renunțat la contractul de închiriere.
 Comisia socială de analiză a solicitărilor de locuințe destinate închirierii, prin Procesul verbal nr. 13997/27.01.2026, luând act de faptul că locuința a devenit vacantă, a propus repartizarea acesteia solicitantului care ocupă poziția nr. 3 în lista solicitanților îndreptățiți să primească o locuință socială, respectiv doamnei COVACI Elena, întrucât primii doi solicitanți au refuzat-o.
Închirierea locuinței sociale nr. 14 se va face, în conformitate cu prevederile art. 44 din Legea nr. 114/1996 privind locuințele, republicată, cu modificările şi completările ulterioare, respectiv în baza unui contract de închiriere, încheiat ”pe o perioada de 5 (cinci) ani, cu posibilitate de prelungire pe baza declarației de venituri și a actelor doveditoare necesare, conform prevederilor legale.
Nivelul chiriei nu va depăși 10% din venitul net lunar, calculat pe ultimele 12 luni, pe familie. 
 Diferența până la valoarea nominală a chiriei, calculată potrivit art. 31 din Legea  nr. 114/1996 privind locuințele, republicată, cu modificările şi completările ulterioare, va fi subvenționată de la bugetul local al Municipiului Brad”.
În conformitate cu prevederile art. 45 din același act normativ, ”titularul contractului de închiriere prevăzut la art. 1 este obligat să comunice Primarului Municipiului Brad, în termen de 30 de zile, orice modificare produsă în venitul net lunar al familiei acestuia, sub sancțiunea rezilierii contractului de închiriere”.
 În cazurile în care venitul net lunar pe familie s-a modificat, se va opera modificarea chiriei și a subvenției acordată, cuvenită Municipiului Brad, în calitate de proprietar.
Beneficiarul locuinței sociale nu are dreptul să subînchirieze, să transmită dreptul de locuire sau să schimbe destinația spațiului închiriat, sub sancțiunea rezilierii contractului de închiriere și a suportării eventualelor daune aduse locuinței și clădirii, după caz.
	În contextul celor de mai sus, am inițiat prezentul proiect de hotărâre prin care am propus repartizarea locuinței sociale nr. 14 din pavilionul de locuințe sociale situat în municipiul Brad, strada Șteampurile Vechi, județul Hunedoara, doamnei COVACI Elena și îl  supun spre dezbatere și aprobare plenului Consiliului Local al Municipiului Brad în  forma prezentată.	
	Invoc în susţinerea propunerii mele prevederile art. 2 lit. c, art. 43 - art. 50 din Legea nr. 114/1996 privind locuințele, republicată, cu modificările şi completările ulterioare, ale art. 22, art. 23, art. 24 și art. 25 din Normele metodologice pentru punerea în aplicare a prevederilor Legii locuinţei nr. 114/1996, aprobate prin H.G. nr. 1275/2000,  cu modificările și completările ulterioare, ale art. 129 alin. (1), alin. (2) lit. c) și lit. d), alin. (6) lit. a),  alin. (7) lit.  b) și lit. q) din O.U.G. nr. 57/2019 privind Codul administrativ, cu modificările şi completările ulterioare, precum și ale Legii nr. 554/2004 a contenciosului administrativ, cu modificările și completările ulterioare.

